গত বছর অগস্ট মাসে নিজের ১৬ বছরের অনশন শেষ করেছিলেন। তার পরেই জানিয়েছিলেন, তিনি নির্বাচনে লড়বেন। প্রেমিকের কথায় অনশন প্রত্যাহার, নির্বাচনে লড়া নিয়ে বিতর্ক কম হয়নি। কিন্তু ভোটে মণিপুরবাসী যে এভাবে ইরম শর্মিলা চানুর থেকে মুখ ফেরাবেন, তা বোধহয় নিজেও ভাবেননি লৌহমানবী।
থোউবাল কেন্দ্র থেকে মণিপুরের তিনবারের মুখ্যমন্ত্রী কংগ্রেসের ওকরাম ইবোবি সিংহের বিরুদ্ধে পিআরজিএ দলের হয়ে প্রতিদ্বন্দ্বিতা করেছিলেন শর্মিলা চানু। কিন্তু ভোট গণনায় দেখা গেল, মাত্র ৯০টি ভোট পেয়েছেন শর্মিলা চানু। ন্যূনতম লড়াই দেওয়া দূরে থাক, জামানত জব্দ হয়ে রীতিমতো মুখ পুড়েছে শর্মিলার। ওকরাম ইবোবি সিংহ যেখানে ১৮,৬৪৯টি ভোট পেয়েছেন, সেখানে চতুর্থ স্থানে থাকা শর্মিলার প্রাপ্তি মাত্র ৯০টি ভোট। এমনকী তাঁর প্রাপ্ত ভোটের থেকে ওই কেন্দ্রে নোটায় পড়া ভোটের সংখ্যা (১৪৩) বেশি।
আরও পড়ুন
নোটবাতিলের বিরোধিতা নিষ্ফলা! গুঞ্জন তৃণমূলেও
যদিও এই নব্বইটি ভোটকেই মূল্যবান বলে মনে করছেন শর্মিলা। তিনি দাবি করেছেন, আর পাঁচটা দলের মতো তাঁর দল পিআরজিএ বড় কোনও সভা, মিটিং, মিছিল করেনি। বরং সাধারণ মানুষের আর্থিক সহায়তায় বাড়ি বাড়ি গিয়ে প্রচার, ছোট ছোট আলোচনাসভার উপরে জোর দেওয়া হয়েছিল। শর্মিলা অবশ্য এখনই হাল ছাড়ছেন না। যে আফস্পা আইন প্রত্যাহারের দাবিতে তিনি ১৬ বছর অনশন করেছেন, সেই দাবিতে তাঁর লড়াই চলবে বলে জানিয়েছেন তিনি। যদিও, এমএলএ হওয়ার স্বপ্নভঙ্গের পরে শর্মিলা জানিয়ে দিয়েছেন, আর কোনও দিন মণিপুর থেকে কোনও নির্বাচনে প্রতিদ্বন্দ্বিতা করবেন না তিনি।
হারের পরে কী বলছেন শর্মিলা, দেখুন ভিডিও